****

**Αθήνα, 19 Μαϊου 2025**

**ΕΠΙΚΑΙΡΗ ΕΡΩΤΗΣΗ**

**Προς τον κ. Πρωθυπουργό**

**Θέμα: Αναποτελεσματικά και υποκριτικά τα κυβερνητικά μέτρα, επιτακτική ανάγκη για υιοθέτηση των δίκαιων προτάσεων του ΣΥΡΙΖΑ-ΠΣ**

Την Τρίτη 22 Απριλίου για να καλύψετε το υπέρογκο πλεόνασμα ύψους 11,4 δισεκατομμυρίων για το έτος 2024 και για να δημιουργήσετε επικοινωνιακές εντυπώσεις, προχωρήσατε σε ανακοίνωση χορήγησης επιδομάτων ύψους 590 εκατομμυρίων ευρώ σε περιορισμένες κοινωνικές ομάδες.

Από την ύπαρξη του υπερπλεονάσματος, αλλά και από την επιλογή των μέτρων που ανακοινώθηκαν, αποκαλύπτεται με σαφήνεια τόσο η υπερφορολόγηση και η αποτυχία δημοσιονομικού προγραμματισμού, όσο και η φτωχοποίηση των συνταξιούχων και ευρύτερων κοινωνικών στρωμάτων, αλλά και η υπέρμετρη αύξηση των ενοικίων. Τα προβλήματα αυτά αποτελούν αποτέλεσμα των κυβερνητικών σας επιλογών και δεν πρόκειται να αντιμετωπιστούν με τα μέτρα που ανακοινώθηκαν.

Η παροχή ποσού μόλις 20 ευρώ τον μήνα, που δεν θα καταβληθεί σε όλους τους χαμηλοσυνταξιούχους, δεν αντιμετωπίζει την ανάγκη ενίσχυσης που χρήζει αυτή η κοινωνική ομάδα. Η ίδια λογική διατρέχει και την καταβολή του επιδόματος, που επίσης δεν θα καταβληθεί σε όλους τους ενοικιαστές και ισοδυναμεί επίσης με μόλις 20 ευρώ τον μήνα. Αν δεν υπάρξει πολιτική βούληση για να αντιμετωπιστούν το φορολογικό μείγμα και οι άδικοι έμμεσοι φόροι, τα καθηλωμένα εισοδήματα, η υπέρμετρη ακρίβεια, η μειωμένη προσφορά στέγης και οι υπέρογκες αυξήσεις των ενοικίων δεν πρόκειται να αλλάξει τίποτε.

Το υπερπλεόνασμα δημιουργήθηκε λόγω της φοροεπιδρομής που επέλεξε η κυβέρνησή σας. Τα χρήματα αυτά οφείλονται στην υπερφορολόγηση και προέρχονται σε μεγάλο ποσοστό από τους έμμεσους φόρους και όχι από τη φορολόγηση των ολιγοπωλίων που κερδοσκοπούν.

Η ακρίβεια και η αισχροκέρδεια των καρτέλ ευημερούν. Μόλις πριν μερικές μέρες η Eurostat ανακοίνωσε ότι για τον Μάρτιο ο πληθωρισμός στην Ελλάδα ανήλθε στο το 3,1% (πολύ παραπάνω από τον μέσο όρο της Ευρώπης). Έχουμε τον 4ο υψηλότερο πληθωρισμό στην ΕΕ, την ώρα που οι Έλληνες βρίσκονται στον πάτο της λίστας της αγοραστικής δύναμης.

Το κόστος στέγασης έχει γίνει δυσβάστακτο, τα προγράμματα «Σπίτι μου 1» και «Σπίτι μου 2» απέτυχαν και η μεγάλη αύξηση των ενοικίων ξεπερνά κατά πολύ τη μικρή αύξηση των μισθών. Η κυβέρνησή σας αρνείται να υλοποιήσει μια ολοκληρωμένη και ουσιαστική στεγαστική πολιτική.

Η κυβέρνηση και εσείς ο ίδιος, ενώ αναγκάζεστε να παραδεχθείτε την ανάγκη ενίσχυσης των ευάλωτων κοινωνικών ομάδων, την αποτυχία σας στην πολιτική στέγης, αλλά και στη φορολογική πολιτική, συνεχίζετε τις άδικες επιλογές, τη στιγμή που τα δημοσιονομικά στοιχεία σας επιτρέπουν να λάβετε αποφάσεις για την ανατροπή της δημιουργηθείσας κατάστασης.

**Κατόπιν των παραπάνω, ερωτάται ο κ. Πρωθυπουργός:**

**1. Γιατί δεν υιοθετεί τις κοστολογημένες προτάσεις που έχει καταθέσει ο ΣΥΡΙΖΑ Προοδευτική Συμμαχία για την ακρίβεια και τους υψηλούς έμμεσους φόρους; Δηλαδή τη μείωση -ακόμα και την αναστολή για κάποιο διάστημα- του ΦΠΑ στα βασικά καταναλωτικά προϊόντα, τη μείωση του Ειδικού Φόρου Κατανάλωσης στα καύσιμα στο ελάχιστο της Ευρώπης και την ολική επιστροφή του ΕΦΚ στο αγροτικό πετρέλαιο; Γιατί δεν προχωράει στη φορολόγηση των υπερκερδών στα καρτέλ των τραπεζών, της εφοδιαστικής αλυσίδας και της ενέργειας;**

**2. Γιατί δεν υλοποιεί τις προτάσεις του ΣΥΡΙΖΑ-ΠΣ για τους συνταξιούχους, που είναι η άμεση θέσπιση και καταβολή της 13ης σύνταξης (που είχε νομοθετήσει ο ΣΥΡΙΖΑ και κατήργησε η κυβέρνηση της ΝΔ), η κατάργηση της προσωπικής διαφοράς και η κατάργηση της εισφοράς αλληλεγγύης για όλους; Γιατί δεν υλοποιεί τις συγκεκριμένες προτάσεις του ΣΥΡΙΖΑ-ΠΣ για το στεγαστικό ζήτημα; Δηλαδή την υλοποίηση δημόσιας πολιτικής στέγης, μέσω της οποία θα υπάρχει προσφορά τουλάχιστον 10.000 κατοικιών το χρόνο για δημόσια κοινωνική και εργατική στέγη και για την εξάλειψη της αστεγίας, την ανακατεύθυνση πόρων από το Ταμείο Ανάκαμψης σε νέες οικογένειες, τη μείωση των επιτοκίων των στεγαστικών δανείων, την ουσιαστική αύξηση της επιδότησης ενοικίου, την υλοποίηση προγράμματος φοιτητικής στέγης και τη ρύθμιση της αγοράς του Airbnb;**

**Ο Ερωτών**

**Σωκράτης Φάμελλος**

**Πρόεδρος ΣΥΡΙΖΑ ΠΣ**